Document ID: 31989D0125

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Ιανουαρίου 1989
για την έγκριση προγράμματος που αφορά τον γαλακτοκομικό τομέα στη Σκοτία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(89/125/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 5,
Εκτιμώντας:
ότι στις 11 Φεβρουρίου 1988 η βρετανική κυβέρνηση υπέβαλε πρόγραμμα σχετικά με τον γαλακτοκομικό τομέα στη Σκοτία· ότι υπέβαλε συμπληρωματικά στοιχεία στις 19 Αυγούστου και στις 17 Οκτωβρίου 1988·
ότι σκοπός του προγράμματος αυτού είναι η συγκέντρωση και ο προσανατολισμός της μεταποίησης και εμπορίας του γάλακτος και των προϊόντων του γάλακτος για να αυξηθεί η ανταγωνιστικότητα του τομέα και να αυξηθεί η αξία των προϊόντων του· ότι το πρόγραμμα αυτό αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι, λόγω της κατάστασης που επικρατεί στο γαλακτοκομικό τομέα, η έγκριση του προγράμματος δεν επεκτείνεται σε επενδυτικά σχέδια:
- που προβλέπουν αύξηση του δυναμικού επεξεργασίας γάλακτος, εκτός εάν στο πλαίσιο των σχεδίων αυτών αποδεικνύεται ότι περιορίζεται αντίστοιχο δυναμικό,
- που αφορούν την παραγωγή βουτύρου, τον ορό γάλακτος σε σκόνη, το γάλα σε σκόνη, το βουτυρέλαιο, τα γαλακτοσάκχαρα, την τυρίνη και τα τυρινικά άλατα,
- που αφορούν την παραγωγή άλλων προϊόντων που οδηγεί σε αύξηση της δαπάνης του Ευρωπαϊκού Γεωργικού Ταμείου Προσανατολισμού και Εγγυήσεων τμήμα Εγγυήσεων, πράγμα που δεν δικαιολογείται, λόγω της κατάστασης της αγοράς·
ότι η έγκριση του προγράμματος δεν περιλαμβάνει επενδύσεις στον τομέα της έρευνας και της ανάπτυξης·
ότι λόγω του συστήματος καθημερινής διανομής που εφαρμόζεται στην περιοχή που πραγματοποιείται το πρόγραμμα, δεν έχει αποδειχθεί η ανάγκη χρηματοδότησης του εξοπλισμού για την επεξεργασία γάλακτος UHT·
ότι η έγκριση του προγράμματος δεν καλύπτει τις επενδύσεις για τη συγκέντρωση του γάλακτος·
ότι η έγκριση του προγράμματος δεν καλύπτει επενδύσεις για την παρασκευή προϊόντων, όπως ορισμένων τύπων τυριών, όπου ήδη υπάρχει πλεονάζον δυναμικό παραγωγής στην Ευρωπαϊκή Κοινότητα·
ότι η έγκριση του προγράμματος δεν καλύπτει τις επενδύσεις που αφορούν προϊόντα που δεν απαριθμούνται στο παράρτημα ΙΙ της συνθήκης·
ότι το πρόγραμμα περιέχει τις λεπτομέρειες που απαιτούνται βάσει του άρθρου 3 του κανονισμού (ΕΟΚ) αριθ. 355/77, αποδεικνύοντας ότι οι στόχοι που προβλέπονται στο αρθρο 1 μπορούν να επιτευχθούν στον τομέα της επεξεργασίας και εμπορίας του γάλακτος και των προϊόντων του γάλακτος στη Σκοτία· ότι ο χρόνος που απαιτείται για την εκτέλεση του προγράμματος δεν υπερβαίνει την περίοδο που προβλέπεται στο άρθρο 3 παράγραφος 1 σημείο 2 του κανονισμού αυτού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το πρόγραμμα για τον γαλακτοκομικό τομέα της Σκοτίας, που υπέβαλε η βρετανική κυβέρνηση στις 11 Φεβρουαρίου και 17 Οκτωβρίου 1988 σύμφωνα με τον κανονισμό (ΕΟΚ) αριθ. 355/77, εγκρίνεται.
2. Η έγκριση δεν καλύπτει προγράμματα τα οποία:
- προβλέπουν αύξηση του δυναμικού επεξεργασίας γάλακτος, εκτός εάν βάσει των σχεδίων αυτών αποδεικνύεται ότι καταργείται ισοδύναμο δυναμικό,
- αφορούν την παραγωγή βουτύρου, σκόνης ορού γάλακτος, σκόνης γάλακτος, βουτυρελαίου, γαλακτοσακχάρων, τυρίνης και τυρινικών αλάτων,
- αφορούν την παραγωγή άλλων προϊόντων που οδηγεί σε αύξηση της δαπάνης του Ευρωπαϊκού Γεωργικού Ταμείου Προσανατολισμού και Εγγυήσεων τμήμα Εγγυήσεων, η οποία δεν δικαιολογείται, λόγω της κατάστασης της αγοράς.
3. Η έγκριση του προγράμματος δεν καλύπτει επενδύσεις σχετικά με προϊόντα που δεν απαριθμούνται στο παράρτημα ΙΙ της συνθήκης, επενδύσεις που αφορούν την έρευνα και ανάπτυξη, τη συλλογή γάλακτος ή την παρασκευή προϊόντων, για τα οποία ήδη υπάρχει υπερβάλλον δυναμικό παραγωγής στην Ευρωπαϊκή Κοινότητα, τον εξοπλισμό για την επεξεργασία γάλακτος UHT.
Άρθρο 2
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 31 Ιανουαρίου 1989.

Labels: 18
17
6